רחלי איבנבוים

רחלי איבנבוים (נולדה ב-1986) היא פעילה פוליטית וציבורית, מנכ"לית ישראלית חרדית.

פעילה בעיקר לקידום מעמד האשה החרדית ולשילוב נשים חרדיות בעולם התעסוקה, האקדמיה והפוליטיקה.

היתה ממקימות ארגון "מעורבות", וייסדה את ארגוני "מובילות" "אשכולות" ובנוסף ראש תחום החברה החרדית ב"מכון שחרית" וכן פעילה לשילוב חרדים וחרדיות באקדמיה באוניברסיטה הפתוחה.

 ביוגרפיה 
איבנבוים נולדה בלב העיר תל אביב למשפחה חרדית מחסידות גור.

היא בעלת תעודת הוראה מסמינר בית יעקב, תואר ראשון בתקשורת וסוציולוגיה מהאוניברסיטה הפתוחה ותואר שני בלימודי מדינת ישראל מאוניברסיטת חיפה.

עם סיום הסמינר היא עבדה בצורפות. בהמשך עבדה במשרד פרסום למגזר החרדי. בעקבות מפגש עם בת משפחה, אמא ל-13 ילדים, החליטה לעשות שינוי ולהפוך לפעילה חברתית על מנת לקדם כלכלית נשים חרדיות.

ב-2009, בגיל 23, מונתה כמנכ"לית ארגון "מאיר פנים", העוסק בעיקר בביטחון תזונתי ובמיגור הרעב, ארגון שכלל 45 עובדים ו-8,000 מתנדבים.

ב-2012 הייתה חברה בפורום הצעירים של נשיא המדינה שמעון פרס. היא החלה להופיע בישיבות של ועדות שונות בכנסת.

ב-2013 הצטרפה לסיעת הבית היהודי בירושלים יחד עם דב קלמנוביץ‘, הרצל יחזקאל ורז קיל. ארבעה ימים לאחר הצטרפותה נאלצה להסיר את מועמדותה ולפרוש מההתמודדות עקב איומים שקיבלה, ביניהם איום לסלק את ילדיה ממוסדות החינוך החרדים, לנדות אותה ואת משפחתה מבית הכנסת וכן שבעלה יפוטר אם לא תפרוש. בעקבות האיומים התנועה לאיכות השלטון פנתה למפכ"ל המשטרה, יוחנן דנינו, על מנת לחקור את הנושא.

ב-2014 הייתה בין מייסדות תנועת "מעורבות", יוזמה של נשים חרדיות אשר שמה לה למטרה לקדם נשים חרדיות בעולם התעסוקה, המשפחה וההשכלה. בעקבות החלטת משרד הכלכלה לעודד העסקת חרדים במשרדי ממשלה יצא הארגון בקריאה לכלול גם נשים חרדיות בהחלטה.בנוסף הופיעה בוועדה לקידום מעמד האישה ושוויון מגדרי בכנסת וקראה לשיפור מעמד האישה החרדית בעולם התעסוקה.

ב-2015 היא הצטרפה לתנועת "לא נבחרות לא בוחרות" שהקימה אסתי שושן על מנת לקדם בחירה של נשים חרדיות לפוליטיקה. בדצמבר 2015, לקראת הבחירות לכנסת ה-20, איבנבוים יחד עם אסתי שושן, טלי פרקש, רידר אינדורסקי ומיכל צ'רנוביצקי שיגרו מכתב פומבי לחברי הכנסת החרדיים ובו שטחו את בקשתן לנציגות נשית במפלגות החרדיות "יהדות התורה" ו"ש"ס". הקמפיין קיבל סיקור תקשורתי רחב ותרם לשיח בחברה הכללית והחרדית בשאלת זכויותיהן ומעמדן של נשים חרדיות בתוך הקהילה החרדית ובחברה הישראלית כולה.

החל מ-2016 ליוותה את האוניברסיטה הפתוחה בשילוב חרדים באקדמיה, מה שהעלה את כמות הסטודנטים מ-600 ב-2016 ל-3,000 ב-2021.

ב-2018 הקימה את ארגון "מובילות" על מנת לקדם מנהיגות תעסוקתית לנשים חרדיות אקדמאיות מצטיינות. היא פעלה על מנת לקדם שילוב נשים חרדיות בשוק התעסוקה, לשפר את תנאי שכרן ולהציע יותר אפשרויות תעסוקה וקידום עבורן. הארגון מוביל תוכנית שנתית לנשים חרדיות בה הן מקבלות כלים וליוו מקצועי תוך שיתוף פעולה עם ארגון הג'וינט והמכון הישראלי לדמוקרטיה. איבנבוים יצאה נגד התפיסה שמסתכלת רק על מספר הנשים החרדיות שיוצאות לעבודה וטענה כי על החרדיות להרוויח יותר גם בפן הכלכלי.

ב-2020 הקימה יחד עם זאב סקלר את '"אשכולות", מרחב ידע מקוון לקהילה החרדית, המאפשר לתלמידי ישיבה ללמוד אנגלית ומתמטיקה מבלי לפגוע בלימודיהם בישיבה. והיא עוסקת בקידום תעסוקה של נשים חרדיות.

איבנבוים היא ראש תחום החברה החרדית ב"מכון שחרית". במסגרת תפקידה ייעצה לתוכנית "משפיעים/ות" של משרד הכלכלה לשילוב חרדים בשירות המדינה והדגישה את החשיבות לקיום התוכנית גם לגברים וגם לנשים. עם זאת, הסתייגה מהחלטת בג"ץ שלא לאפשר את קיום התוכנית בהפרדה מגדרית בעקבות עתירת ארגוני הנשים כנגדה.

 חיים אישיים 
איבנבוים מתגוררת בשכונת מאה שערים שבירושלים. היא נשואה ואם לארבעה.

 הוקרה 
ב-2021 נבחרה כאחת מ-50 הנשים המשפיעות של עיתון גלובס.

 קישורים חיצוניים 
 רחלי איבנבוים, בדף הצוות הבכיר של ארגון "שחרית"





 רחלי איבנבוים, חרדים מהשואה – זיכרון השואה מפרספקטיבה חרדית, צריך עיון, כ"ז ניסן תשע"ז


 הערות שוליים 

קטגוריה:פעילים חברתיים ישראלים
קטגוריה:חרדים ישראלים